作者:劉過
標題:沁園春
內容:萬里湖南，江山歷歷，皆吾舊遊。看飛鳧仙子，張帆直上，周郎赤壁，鸚鵡汀洲。吸盡西江，醉中橫笛，人在岳陽樓上頭。波濤靜，泛洞庭青草，重整蘭舟。長沙會府風流。有萬戶娉婷簾玉鉤。恨楚城春晚，岸花牆燕，還將客送，不與人留。且喚陽城，更招元結，摩撫之餘歌詠休。心期處，算世間真有，騎鶴揚州。